SKY ติดตั้ง “CCTV” 242 ตัว ศูนย์พักคอยบางคอแหลม
“SKY ICT” จัดตั้งศูนย์ควบคุมเฝ้าระวังอาการผู้ติดเชื้อโควิด-19 ติดตั้ง CCTV 242 ตัว อำนวยความสะดวกศูนย์พักคอยบางคอแหลม 
13 ส.ค. 2564

บริษัท สกาย ไอซีที จำกัด (มหาชน) หรือ SKY ผู้นำด้านการพัฒนานวัตกรรม การให้บริการ Digital Platform และ AI Solutions ระดับประเทศ เข้าติดตั้งกล้อง CCTV จำนวน 242 ตัว และจัดตั้งศูนย์ควบคุม (Control Center) พร้อมอุปกรณ์ให้แก่ศูนย์พักคอยเขตบางคอแหลม ซึ่งเป็นศูนย์พักคอยแห่งใหม่ ภายใต้ความร่วมมือระหว่างกรมศุลกากรและโรงพยาบาลเจริญกรุงประชารักษ์ รองรับผู้ติดเชื้อ COVID-19 กลุ่มสีเขียวได้กว่า 420 เตียง ระหว่างรอส่งต่อไปยังโรงพยาบาล ตามแนวทางแยกกักผู้ป่วยกลุ่มสีเขียวในชุมชน (Community Isolation)
โดยศูนย์ควบคุมดังกล่าว จะช่วยให้การเฝ้าระวังและการติดตามอาการผู้ติดเชื้อสามารถทำได้ง่ายขึ้นและเรียลไทม์จากส่วนกลาง ช่วยลดภาระงานของบุคลากร และทำให้สามารถเข้าดูแลผู้ป่วยได้ทันท่วงทีหากผู้ติดเชื้อมีอาการรุนแรงขึ้นจากเดิม ขณะเดียวกัน ก็ช่วยรักษาความปลอดภัยภายในพื้นที่
โดยที่ผ่านมา สกาย ไอซีที ตระหนักถึงความสำคัญของการนำเทคโนโลยีเข้ามาช่วยแก้ปัญหาและยกระดับคุณภาพชีวิตของผู้คน พร้อมทั้งตระหนักถึงความสำคัญของบุคลากรทุกภาคส่วนในสถานการณ์ COVID-19 จึงขอร่วมเป็นกำลังใจและเป็นส่วนหนึ่งในการสนับสนุนการทำงานของบุคลากรให้สะดวกยิ่งขึ้นภายใต้สถานการณ์อันยากลำบากนี้